༄༅། །ཨོཾ་སྭཱ་སྟི། ཧེ་རུ་ཀ་དཔལ་ལ་བཏུད་ནས། །གུར་མགོན་ལྷ་བརྒྱད་ཅེས་གྲགས་ པའི། །སྒྲུབ་ཐབས་རྗེས་གནང་བྱ་བའི་རིམ། ཁྱད་པར་ཅུང་ཟད་བརྗོད་པར་བྱ། །བཤད་མ་ཐག་པའི་མགོན་པོ་ལྕམ་དྲལ་གྱི་སྒྲུབ་ཐབས་དང་། འོག་ཏུ་འཆད་པར་འགྱུར་བའི་པུ་ཏྲ་ལྕམ་དྲལ་གྱི་སྒྲུབ་ཐབས་བློ་ཡུལ་དུ་ངེས་པར་བྱས་ནས། ཧཱུཾ་དང་བྷྱོཿའི་སྒྲ་སྒྲོག་པ་ཞེས་པ་ནས། མགོན་པོའི་ཐུགས་ཀ་ནས་ལ་དང་ཞེས་སྦྱར་ལ། བསམ་གྱིས་མི་ཁྱབ་པས་བསྐོར་བར་གྱུར། ལྕམ་དྲལ་སྤྱན་དྲངས་པའི་མཐར། རང་གི་སྙིང་ག་ནས་སོགས་ལས་མགོན་སྤྱན་འདྲེན། མཆོད་པ་མཉམ་དུ་འབུལ། དམ་བཞག་ཀྱང་ལྕམ་དྲལ་གྱི་རྗེས་ལ་ལས་མགོན་གྱི་དེ་བཞིན་དུ་གཏོར་འབུལ་དང་། བསྟོད་པ་རྣམས་ཀྱང་སྦྲེལ་ནས་བྱེད། རྗེས་གནང་གི་སྐབས་མདུན་བསྐྱེད་ལྷ་བརྒྱད་བསྐྱེད། སློབ་མ་མགོན་རྐྱང་དུ་གསལ་བཏབ་ནས། སྐུའི་རྗེས་གནང་གི་སྐབས་སུ་ལྷ་བརྒྱད་ཀ་བསྟིམ། བཟླས་ལུང་གི་སྐབས། ཐོག་མར་མགོན་པོའི་སྔགས། དེའི་ཕྱི་རོལ་དུ་ལྷ་མོའི་སྔགས། མདུན་བསྐྱེད་མགོན་པོའི་ཐུགས་ཀའི་འོད་ཟེར་གྱིས་ལས་མགོན་རྣམས་བསྐུལ་ཏེ། དེ་རྣམས་ཀྱི་ཐུགས་ཀ་ནས། སྔགས་འཕྲེང་བྱུང་། ལྕམ་དྲལ་གྱི་སྔགས་ཀྱི་མཐར་འཁོད་པར་སྒོམ་དུ་བཅུག་ལ། གཙོ་བོའི་སྙིང་པོ། ཉེ་སྙིང་། རྩ་སྔགས། ལྷ་མོའི་སྙིང་པོ། ལས་མགོན་གྱི་བོད་རྦད་གསད་གསུམ་རྣམས་རིམ་པས་རྗེས་ཟློས་བྱ། ལས་མགོན་གྱི་སྔགས་བོད་པ་གཅིག་པུས་ཀྱང་ཆོག་པ་ཙམ་ཡིན། ཐུགས་ཀྱི་རྗེས་གནང་གི་ཕྱག་མཚན་སྐབས། གཙོ་འཁོར་ཐམས་ཅད་ཀྱི་ཕྱག་མཚན་བསྒོམ། དེ་རྣམས་མི་འདྲ་བའི་ཁྱད་པར་ཡིན། གནོད་སྦྱིན་ཡབ་ཡུམ་སོགས་ཀྱི་ཕྱག་མཚན་ལས། ཐུན་མོང་དང་ཐུན་མོང་མ་ཡིན་པའི་ཁྱད་པར་འབྱེད་པའང་ཡོད་མོད། རང་ལུགས་ནི་ལྕམ་དྲལ་དང་ལྷ་བརྒྱད་གང་ཡིན་ཡང་རུང་སྟེ། རྗེས་གནང་གི་འདོགས་ཡོད་མེད་ལས་ཁྱད་པར་བྱེད་དོ། །དེང་སང་ས་སྐྱའི་རིང་ལུགས་པ། །ཀུན༵་ཀྱང་འདི་ཉིད་ཁོ་ནར་དག༵འ། །སྙིང༵་གི་ཐིག་ལེ་ལོན་པ་དཀོན། །འོན་ཀྱང་མང་པོ༵ས་དོན་རྟོགས་ཤོག།གུར་མགོན་ལྷ་བརྒྱད་མའི་སྒྲུབ་ཐབས་ཀྱི་ལེ་ཚན་ནོ།། །།མངྒ་ལཾ། །